b'\n_START_ARTICLE_\nHelsingin ty\xc3\xb6v\xc3\xa4enj\xc3\xa4rjest\xc3\xb6jen eduskunta\n_START_PARAGRAPH_\nHelsingin ty\xc3\xb6v\xc3\xa4enj\xc3\xa4rjest\xc3\xb6jen eduskunta oli Helsingiss\xc3\xa4 vuosina 1917\xe2\x80\x931918 toiminut hallinnollinen elin, joka syntyi Ven\xc3\xa4j\xc3\xa4n helmikuun vallankumouksen j\xc3\xa4lkeen porvarien hallitseman Helsingin kaupunginvaltuuston rinnalle. My\xc3\xb6hemmin sis\xc3\xa4llissodan aikana se syrj\xc3\xa4ytti kaupunginvaltuuston kokonaan. Ty\xc3\xb6v\xc3\xa4enj\xc3\xa4rjest\xc3\xb6jen eduskunnan puheenjohtajana toimi Jussi Tuominen. Se k\xc3\xa4ytti Helsingiss\xc3\xa4 korkeinta kunnallista valtaa yksin\xc3\xa4\xc3\xa4n 30. tammikuuta \xe2\x80\x93 8. huhtikuuta 1918, jolloin punaisten johto saksalaisten hy\xc3\xb6kk\xc3\xa4yksen uhatessa pakeni Viipuriin.\n_START_SECTION_\nPerustaminen\n_START_PARAGRAPH_\nMaaliskuun alussa 1917 Ven\xc3\xa4j\xc3\xa4ll\xc3\xa4 k\xc3\xa4ynnistyneen helmikuun vallankumouksen my\xc3\xb6t\xc3\xa4 alkaneet levottomuudet levisiv\xc3\xa4t nopeasti my\xc3\xb6s Suomen suuriruhtinaskuntaan. Kun keisari Nikolai II syrj\xc3\xa4ytettiin valtaistuimelta 16. maaliskuuta, Suomeen sijoitettu ven\xc3\xa4l\xc3\xa4inen sotav\xc3\xa4ki liittyi kumoukseen ja samalla my\xc3\xb6s tavalliset suomalaiset l\xc3\xa4htev\xc3\xa4t kaduille. Kenraalikuvern\xc3\xb6\xc3\xb6ri Franz Albert Seyn ja muut korkeat ven\xc3\xa4l\xc3\xa4isvirkamiehet pid\xc3\xa4tettiin ja tsaarin valtakoneisto hajotettiin. T\xc3\xa4m\xc3\xa4 tarkoitti my\xc3\xb6s valtiollisena poliisina toimineiden santarmien erottamista ja j\xc3\xa4rjestyksenvalvonnan siirtymist\xc3\xa4 ven\xc3\xa4l\xc3\xa4iselle sotav\xc3\xa4elle. _NEWLINE_Lauantaina 17. maaliskuuta Ty\xc3\xb6mies-lehdess\xc3\xa4 julkaistiin p\xc3\xa4\xc3\xa4kaupungin ty\xc3\xb6l\xc3\xa4isille osoitettu vetoomus yleisen j\xc3\xa4rjestyksen s\xc3\xa4ilytt\xc3\xa4misest\xc3\xa4. Samana iltana Suomen Ammattij\xc3\xa4rjest\xc3\xb6n helsinkil\xc3\xa4isten ammattiosastojen puheenjohtajat kutsuivat koolle Helsingin ty\xc3\xb6v\xc3\xa4en yleisen kokouksen, joka j\xc3\xa4rjestettiin seuraavana aamuna Helsingin ty\xc3\xb6v\xc3\xa4entalon pihamaalla. Kokouksessa tehtiin p\xc3\xa4\xc3\xa4t\xc3\xb6s Helsingin ty\xc3\xb6v\xc3\xa4enj\xc3\xa4rjest\xc3\xb6jen eduskunnan ja Ty\xc3\xb6v\xc3\xa4en j\xc3\xa4rjestyskomitean perustamisesta. Ty\xc3\xb6v\xc3\xa4en eduskunnan puheenjohtajaksi valittiin jo vuoden 1905 suurlakon aikana Helsingin ty\xc3\xb6v\xc3\xa4en edustajiston puheenjohtajana toiminut Jussi Tuominen._NEWLINE_Ty\xc3\xb6v\xc3\xa4en eduskunnan tarkoituksena oli toimia kaikkien ty\xc3\xb6v\xc3\xa4enj\xc3\xa4rjest\xc3\xb6jen yhteisen\xc3\xa4 elimen\xc3\xa4, jonka t\xc3\xa4rkeimm\xc3\xa4ksi teht\xc3\xa4v\xc3\xa4ksi tuli kaupunginhallinnon kansanvaltaistaminen. Vaikka yleinen ja yht\xc3\xa4l\xc3\xa4inen \xc3\xa4\xc3\xa4nioikeus oli Suomessa tullut voimaan valtiollisissa vaaleissa jo 1906, oli kunnallisvaalien \xc3\xa4\xc3\xa4nioikeus edelleen sidottu henkil\xc3\xb6n varallisuuteen. Vaaleissa k\xc3\xa4yt\xc3\xb6ss\xc3\xa4 ollut \xc3\xa4\xc3\xa4nim\xc3\xa4\xc3\xa4r\xc3\xa4 oli sit\xc3\xa4 suurempi, mit\xc3\xa4 enemm\xc3\xa4n henkil\xc3\xb6 maksoi kunnallisveroa. T\xc3\xa4m\xc3\xa4n vuoksi esimerkiksi Helsingin kaupunginvaltuustossa ei kev\xc3\xa4\xc3\xa4ll\xc3\xa4 1917 ollut yht\xc3\xa4\xc3\xa4n ty\xc3\xb6l\xc3\xa4isten edustajaa, vaikka he muodostivat enemmist\xc3\xb6n kaupungin asukkaista. Kaupunginvaltuustoon ei my\xc3\xb6sk\xc3\xa4\xc3\xa4n kuulunut yht\xc3\xa4\xc3\xa4n naista._NEWLINE_Ty\xc3\xb6v\xc3\xa4en j\xc3\xa4rjestyskomiteasta puolestaan tuli poliisin korvannut elin, jolle ven\xc3\xa4l\xc3\xa4inen sotav\xc3\xa4ki luovutti j\xc3\xa4rjestyksenpidon 20. maaliskuuta. Helsingin ty\xc3\xb6v\xc3\xa4enj\xc3\xa4rjest\xc3\xb6t saivat nimet\xc3\xa4 komiteaan yhden j\xc3\xa4rjestysmiehen jokaista 25:t\xc3\xa4 j\xc3\xa4sent\xc3\xa4\xc3\xa4n kohti. Kun kaupungin porvaristo huolestui j\xc3\xa4rjestysvallan siirtymisest\xc3\xa4 ty\xc3\xb6v\xc3\xa4est\xc3\xb6n k\xc3\xa4siin, teki sosialidemokraattinen kunnallistoimikunta ehdotuksen porvariston ja ty\xc3\xb6v\xc3\xa4est\xc3\xb6n yhteisen kunnallisen j\xc3\xa4rjestystoimikunnan perustamisesta. Uuteen toimikuntaan nimettiin kahdeksan ty\xc3\xb6v\xc3\xa4enj\xc3\xa4rjest\xc3\xb6jen ja kolme kaupunginvaltuuston edustajaa. Samalla Helsingin poliisilaitoksen 600-henkinen miehist\xc3\xb6 irtisanottiin my\xc3\xb6s virallisesti ja tilalle perustettiin kunnallinen miliisi, jonka p\xc3\xa4\xc3\xa4llik\xc3\xb6ksi tuli Sosialidemokraattisen nuorisoliiton sihteerin\xc3\xa4 toiminut metallimies Kustaa Rovio. Kansanmiliisin rinnalla jatkoivat edelleen toimintaansa my\xc3\xb6s ty\xc3\xb6v\xc3\xa4enj\xc3\xa4rjest\xc3\xb6jen omat j\xc3\xa4rjestysmiehet, joiden teht\xc3\xa4v\xc3\xa4n\xc3\xa4 oli joukkokokousten ja mielenosoitusten valvonta sek\xc3\xa4 ty\xc3\xb6v\xc3\xa4en toimintaoikeuksien yleinen turvaaminen.\n_START_SECTION_\nSis\xc3\xa4llissodan aika\n_START_PARAGRAPH_\nSis\xc3\xa4llissodan sytytty\xc3\xa4 26.\xe2\x80\x9327. tammikuuta 1918, tehtiin punaisten haltuun j\xc3\xa4\xc3\xa4neess\xc3\xa4 Helsingiss\xc3\xa4 30. tammikuuta p\xc3\xa4\xc3\xa4t\xc3\xb6s, jolla ty\xc3\xb6v\xc3\xa4enj\xc3\xa4rjest\xc3\xb6jen eduskunta otti kaupunginvaltuuston teht\xc3\xa4v\xc3\xa4t. Sen avustavana elimen\xc3\xa4 p\xc3\xa4\xc3\xa4t\xc3\xb6sten valmistelussa ja t\xc3\xa4yt\xc3\xa4nt\xc3\xb6\xc3\xb6npanossa toimi Helsingin ty\xc3\xb6v\xc3\xa4en toimeenpaneva komitea. Kun valta oli siirtyyt ty\xc3\xb6v\xc3\xa4enj\xc3\xa4rjest\xc3\xb6jen eduskunnalle, entiset toimielimet syrj\xc3\xa4ytettiin sit\xc3\xa4 mukaa kuin se katsottiin v\xc3\xa4ltt\xc3\xa4m\xc3\xa4tt\xc3\xb6m\xc3\xa4ksi. Ensimm\xc3\xa4isen\xc3\xa4 ty\xc3\xb6v\xc3\xa4enj\xc3\xa4rjest\xc3\xb6jen eduskunta otti haltuunsa kaupungin rahatoimikamarin ja seuraavaksi teknilliset laitokset ja yleisten t\xc3\xb6iden laitoksen. Toimenpiteet kuitenkin johtivat valkoisia kannattaneiden virka- ja luottamusmiesten lakkoon, jolloin t\xc3\xb6it\xc3\xa4 hoidettiin yleens\xc3\xa4 vain siin\xc3\xa4 m\xc3\xa4\xc3\xa4rin kuin se oli heid\xc3\xa4n omien etujensa mukaista. Helsingin kaupunginjohtajan teht\xc3\xa4vi\xc3\xa4 hoiti tuolloin k\xc3\xa4yt\xc3\xa4nn\xc3\xb6ss\xc3\xa4 Ty\xc3\xb6v\xc3\xa4enj\xc3\xa4rjest\xc3\xb6jen eduskunnan puheenjohtaja Jussi Tuominen. Suomen kansanvaltuuskunnan toimeenpanovaltaa valvomaan asetettuun Ty\xc3\xb6v\xc3\xa4en p\xc3\xa4\xc3\xa4neuvostoon ty\xc3\xb6v\xc3\xa4enj\xc3\xa4rjest\xc3\xb6jen eduskunta sai viisi paikkaa, joista yhdest\xc3\xa4 se my\xc3\xb6hemmin luopui._NEWLINE_18. maaliskuuta Ty\xc3\xb6v\xc3\xa4enj\xc3\xa4rjest\xc3\xb6jen eduskunta hyv\xc3\xa4ksyi Helsingin kaupungin v\xc3\xa4liaikaisen kunnallishallintoj\xc3\xa4rjestyss\xc3\xa4\xc3\xa4nn\xc3\xb6n. Siin\xc3\xa4 m\xc3\xa4\xc3\xa4riteltiin muun muassa uuden kaupunginvaltuuston teht\xc3\xa4v\xc3\xa4t ja kokoonpano sek\xc3\xa4 asettiin kaupungin hallinnon keskuselimeksi ja ylimm\xc3\xa4ksi valvojaksi viisihenkinen hallintolautakunta. Kuusi p\xc3\xa4iv\xc3\xa4\xc3\xa4 my\xc3\xb6hemmin ty\xc3\xb6v\xc3\xa4enj\xc3\xa4rjest\xc3\xb6jen eduskunta valitsi 60-henkisen v\xc3\xa4liaikaisen kaupunginvaltuuston, jonka johtoon tuli niin ik\xc3\xa4\xc3\xa4n Jussi Tuominen. Sen muita j\xc3\xa4seni\xc3\xa4 olivat muun muassa Aura Kiiskinen, Hilja P\xc3\xa4rssinen, Ida Aalle-Teljo, Otto Vilmi, Fiina Pietik\xc3\xa4inen, Matti V\xc3\xa4is\xc3\xa4nen, Sandra Lehtinen, Mimmi Kanervo ja Emil Peltonen._NEWLINE_Punaisen kunnallishallinnon aika p\xc3\xa4\xc3\xa4ttyi, kun Hangossa 3. huhtikuuta maihinnousseet Saksan It\xc3\xa4meren-divisioonan joukot aloittivat etemisens\xc3\xa4 kohti Helsinki\xc3\xa4 ja punaisten johto pakeni Viipuriin 8. huhtikuuta. Lopullisesti valta Helsingiss\xc3\xa4 vaihtui 12.\xe2\x80\x9313. huhtikuuta k\xc3\xa4ydyn Helsingin taistelun p\xc3\xa4\xc3\xa4tytty\xc3\xa4 punaisten antautumiseen. T\xc3\xa4m\xc3\xa4n j\xc3\xa4lkeen Helsingin kaupunginvaltuusto kokoontui ensimm\xc3\xa4isen kerran 16. huhtikuuta, mutta saksalainen sotilashallinto jatkui kaupungissa aina toukokuun 17. p\xc3\xa4iv\xc3\xa4\xc3\xa4n saakka, kunnes kaupunginkomendatuuri siirsi teht\xc3\xa4v\xc3\xa4ns\xc3\xa4 suomalaisille sotilasviranomaisille.'